Doraemon
"Doraemon" (jaapani keeles ドラえもん) on Jaapani mangasari, mille on kirjutanud ja illustreerinud Fujiko F. Fujio. Doraemoni põhjal on tehtud ka animeseriaal. Lugu räägib robotkassist Doraemonist, kes rändab 22. sajandil ajas tagasi, et abistada Nobita Nobi nimelist poissi. "Doraemoni" mangasari ilmus kõigepealt 1969. aasta detsembris kuues eri ajakirjas. Shogakukani avaldatud originaalsarjas oli kokku 1345 lugu. Kogusid säilitatakse Takaoka keskraamatukogus Toyama prefektuuris, mis on ka Fujiko Fujio sünnikoht. Turner Broadcasting System ostis 1980. aastate keskpaigas õigused näidata "Doraemoni" põhjal tehtud animeseriaali ingliskeelsena USA-s, kuid loobus hiljem plaanist. 2013. aasta juulis teatas Voyager Japan, et manga avaldatakse digitaalselt inglise keeles Amazon Kindle'i e-raamatute teenuse kaudu. See on üks maailma suurima läbimüügiga mangasarju, näiteks 2015. aasta seisuga oli seda ostetud üle 100 miljoni eksemplari.